গিয়েছিলেন আনন্দ করতে। কিন্তু শেষ পর্যন্ত সেই আনন্দের সূত্রেই মৃত্যু তাঁর কান ছুঁয়ে বেরিয়ে গেল।
প্যারিসের ঘটনা। একটি মেলায় আনা হয়েছিল ‘দি অ্যাড্রিনালিন’ নামের একটি বিশেষ ‘রাইড’। এই নাগরদোলায় পাশাপাশি দু’ জনকে বসিয়ে উঁচু থেকে ঝুলিয়ে দিয়ে শক্ত তারের সাহায্যে ডান দিক থেকে বাঁ দিকে দোলানো হয়। সব মিলিয়ে এক রুদ্ধশ্বাস অভিজ্ঞতা হয়  উপভোক্তাদের।
গত ৯ এপ্রিল আগে সেই ‘দি অ্যাড্রিনালিন’-এরই আসনে বসেছিলেন এক মহিলা। তার পর রাইড শুরু হতেই তিনি সিট থেকে পড়ে যান। কিন্তু তাঁর পা দু’টি আটকে যায় তাঁর সিটবেল্টে। পরিণাম হয় ভয়াবহ। নিজের সিট থেকে উল্টো হয়ে মাঝ আকাশে ঝুলতে থাকেন মহিলা। আর নাগরদোলা ডান দিক থেকে বাঁ দিকে দুলতে থাকে নিজের নিয়মে।
গোটা ঘটনা এক প্রত্যক্ষদর্শীর মোবাইল ক্যামেরায় বন্দি হয়েছে। সেই ভিডিওতে দেখা যাচ্ছে, অত্যন্ত বিপজ্জনক ভাবে দুলছেন মহিলা। পরিত্রাহি চিৎকার করছেন আতঙ্কে। যে কোনও মুহূর্তে তাঁর মাথা ঠুকে যেতে পারে মাটিতে রাখা কোনও রেলিং-এ, কিংবা একটু বেশি যদি ঝুলে পড়েন তিনি, তা হলে মাথা ঘষটে যেতে পারে মাটিতেও। তার পরিণাম যে কতখানি ভয়াবহ হতে পারে, তা না বললেও চলে।
শেষ পর্যন্ত অবশ্য সে রকম কিছুই ঘটেনি। ওই মহিলা এবং ঘটনার প্রত্যক্ষদর্শীদের চিৎকার পৌঁছয় রাইডের অপারেটরের কানে। তিনি সঙ্গে সঙ্গে রাইডটি থামিয়ে দেন।
সূত্রের খবর ওই মহিলা একেবারে অক্ষত রয়েছেন। তবে তাঁকে যখন নামানো হয়, তখন তিনি আতঙ্কে থরথর করে কাঁপছিলেন। স্বাভাবিক হতে বেশ খানিকটা সময় লেগে যায় তাঁর। ব্যক্তিগত কারণে তাঁর পরিচয় অবশ্য সংবাদমাধ্যমে প্রকাশ করা হয়নি।
কিন্তু এমন দুর্ঘটনা ঘটল কেন? মেলা কর্তৃপক্ষের তরফে আন্তর্জাতিক সংবাদমাধ্যমকে জানানো হয়েছে, ‘মহিলা যে আসনটিতে বসেছিলেন, সেটি হঠাৎ খুলে যাওয়াতেই এই বিপত্তি। রাইড শুরু করার আগে এই বিষয়গুলি হয়তো খুঁটিয়ে দেখা হয়নি। বিস্তারিত তথ্য জানার জন্য তদন্ত চলছে।’ ‘দি অ্যাড্রিনালিন’কে আপাতত বন্ধ রাখা হয়েছে।
দেখুন সেই হাড় হিম করা ভিডিও। মনের জোর না থাকলে এই ভিডিও-তে ক্লিক করবেন না